Keld Albrechtsen (EL), 2002-12-10:
Nu har regeringen jo så - desværre støttet af et meget stort flertal i Folketinget, herunder til min undren bl.a. også Socialdemokratiet - lavet en boligpakke, der betyder, at man nu satser på at bygge privat udlejningsbyggeri med høje huslejer, som almindelige mennesker og mennesker med små indkomster ikke får nogen gavn af, og samtidig har man så taget ca. 1 mia. kr. af lejernes opsparede midler til at finansiere regeringens skattestop.
Derfor er det en kilde til undren hos Enhedslisten, at Socialdemokratiet og Det Radikale Venstre har villet medvirke til denne her boligpakke.
Jeg håber, de to partier vil benytte anledningen til i dag at komme herop og meddele, at yderligere ran af lejernes opsparede midler vil der ikke blive tale om med de to partiers medvirken.
Man behøver jo altså ikke være nogen stor profet for at regne ud, hvor den nuværende regering har tænkt sig, at de skal forsvinde hen.
De skal nemlig bruges til finansiering af den fortsatte reelle underskudsbudgettering, som den her regering kører med i den ene lov efter den anden.
Nu har man lagt 20 mia. kr. foran regeringen, som beboerne i de almene boligafdelinger har sparet op, og det er mig en kilde til undren, hvis man virkelig fra Socialdemokratiets og Det Radikale Venstres side har tænkt sig at acceptere, at der sker yderligere overgreb på disse opsparede midler.
Men der er det jo sådan, at man har indgået en aftale, der giver mulighed for, at man siger fra.
For ellers må man jo omvendt sige, at så vil der være god grund til udeomkring i det almene byggeri at begynde at stille nogle spørgsmål: Hvad skal der ske med vores opsparing?
Hvad skal der ske i de kommende år?
Hvor stor en luns vil der blive taget, når der skal forhandles finanslov næste gang?
Så har jeg forstået det sådan, at ministerens embedsmænd har lavet et analysearbejde, som siger, at ministerens planer om at sælge ud af de almene boliger også vil medføre, at boligerne, som så bliver solgt, simpelt hen bliver for dyre til, at de nuværende beboere vil kunne bo i dem. Derfor håber jeg, at ministeren i dag i det mindste - når man nu bruger 1 mia. kr., så vidt jeg husker, på det her lovforslag til at bygge private udlejningsboliger, som man ikke har råd til at bo i - vil komme herop og give Folketinget den meddelelse, at de planer, som han havde om at begynde at udstykke de almene boliger og sælge ud af dem, er skrinlagt.
Det ville i det mindste være en julegave, som ministeren kunne give beboerne i det almene byggeri, ikke mindst på baggrund af at jeg har forstået, at hans embedsmænd meget klart har beregnet, at det ville være en skrækkelig dårlig
forretning både for beboerne og for samfundet, hvis man gik i gang med at sælge ud af lejlighederne.
Og det vil jo være et skrækkeligt spild af offentlige midler, hvis ministeren på trods af den kendsgerning nu sætter et kolossalt arbejde i gang med at udrede, hvordan man kan sælge disse boliger, når man godt på forhånd ved, at det ikke kan gennemføres med nogen som helst skygge af resultat, der på nogen måde vil være socialt forsvarligt.
Så kunne man ikke i det mindste ved afslutningen af den her miserable boligpakke
i det mindste give beboerne den tryghed, at de så ikke oven i købet skal opleve, at regeringen vil sætte gang i et udsalg af de almene boliger?
Det vil jo være gratis for ministeren at gå op og give det løfte her fra talerstolen som svar på mit indlæg, og det vil være en enestående chance for i det mindste at tage noget af den trykkede stemning, som uden tvivl hersker ude i de almene boligafdelinger, og måske sikre en vis sparsom julehygge trods alt.
Men det forudsætter, at ministeren er indstillet på at komme op og give en sådan melding.
Jeg håber selvfølgelig også, at Socialdemokratiet og Det Radikale Venstre - men det anser jeg for at være noget, der må være fuldstændig indlysende - vil give et tilsagn om, at de under ingen omstændigheder vil medvirke til at gennemføre eventuelle planer om udsalg af de almene boliger.